钦定古今图书集成/理学汇编/经籍典/第089卷 > 《八卦赋》敬括
## 钦定古今图书集成/理学汇编/经籍典/第089卷 > 《八卦赋》敬括

太古之气，是生两仪。浩然无测，渊乎勿为。虽混沌之
已判，尚冥蒙而未知。既不辨其两偶，孰能察其三奇？
爰有皇圣，其惟伏羲。索四营之妙理，究三才之大规。
乃画八卦，以穷万象。神可以测来，知可以藏往。辨庶
品于奇功，握群形于指掌。使六位之恒存，乃百王之
是仰。故“《干》’以至健，《坤》以利贞。含千变之象，类万物之
情，起潜龙以设位，立牝马而开名，为大《易》之门户，极
天下之至精。离以象日，巽以为风，既明照于天下，复扇动于虚空。凡有象而皆见，固无幽而不通，诚自然
之妙理，亦变化之神功。尔其《震》位生木，坎方生水，擢
修木于千寻，洎长波于万里，和众籁而成响，写群峰
而倒峙。则有《兑》取于金，艮乃为止，既“兼山而立卦，亦
丽泽而成轨，表三索于永终，瞻万物于兹始。”莫究其
探赜之妙，虚测其幽微之理，物欲象而斯来，穷则变
而无已。信可以决疑辨误，训人轨物。“必定志以先占，
乃端蓍而后揲，以通其变，使人不倦。贤哲好之以洗
心，愚夫睹之以革面”，则知卦之为道，其亦至微。妙不
可测，理不可违，既设爻以尽数，亦观象而知几。天地
由其开辟，阴阳由其发挥。总百虑而一致，混殊途而
同归。